हमनी के मिलल सूचना के अनुसार करीब 9 बजे भइल एह घटना के समय स्टेज पर कुछ कलाकारन के नाच-गाना चलत रहे। वइसे कुछ प्रत्यक्षदर्शी लोगन के इहो कहनाम बा कि दर्शकन के एगो हिस्सा कार्यक्रम में गीत-संगीत के बहाने देखावल जा रहल अश्लीलता से भडक गइल, जवना के रोकल पुलिस खातिर आसान ना रहे। ओकरा बाद आनन-फानन में कार्यक्रम रोके के पडल, अउर कलाकार लोगन के भीड से बचावत होटल में ले पहुँचावल गइल।
वइसे अश्लीलता के खिलाफत करे वाला कुछ लोगन के सुर-संग्राम के एतना अटपटा तरीका से बंद भइला में कुछो गलत नइखे लागत। "जवना तरह से सुर-संग्राम के मंच पर अश्लीलता फैलावत जात रहे, अउर जवना तरह से आयोजक लोग एह कार्यक्रम के बहाने भोजपुरी के बिहार अउर उत्तर प्रदेश में बाँटे के कोशिश कइल, ओकरा से भोजपुरिया समाज में नाराजगी रहल। कई जगह एह बात पर चर्चा होत रहे कि ई कार्यक्रम बिहार अउर उत्तर प्रदेश में दूरी बढा रहल बाटे, जवन कि उचित ना कहल जा सकेला," भोजपुरी मंच के रमेश सिंह कहलन। रमेश सिंह इहो कहलन कि महुआ वाला लोगन के आगे से अइसन कवनो कार्यक्रम कराये से पहिले भोजपुरिया समाज के भावना के ख्याल राखे के चाहीं।
एह से पहिले कार्यक्रम में रवि किशन दूनो फाइनलिस्ट ममता राउत अउर रघुवीर के मंच पर जोरदार अंदाज में स्वागत कइलन। ओकरा बाद शारदा सिन्हा, तनुश्री दत्ता, मनोज तिवारी, मालिनी अवस्थी, पवन सिंह समेत कई गो कलाकारन के कार्यक्रम भइल। बीच में कार्यक्रम रुकला से पहिले मुख्य अतिथि के रूप में राज्यपाल देवानंद कुंवर, विशिष्ट अतिथि उप मुख्यमंत्री सुशील कुमार मोदी, पशु एवं मत्स्य संसाधन विभाग के मंत्री गिरिराज सिंह, श्रम संसाधन मंत्री जर्नादन सिंह सिग्रिवाल अउर कला संस्कृति मंत्री सुखदा पाण्डेय आ महुआ टीवी के मालिक पीके तिवारी ओहिजा मौजुद रहे लोग।
गांधी मैदान से आ रहल रिपोर्ट के मुताबिक एह कार्यक्रम में सुरक्षा खातिर खाली 25-30 गो निजी सुरक्षाकर्मी के व्यवस्था रहे, अउर बाकी के पुरा जिम्मा बिहार पुलिस का लगे रहे, जवन कि नाकाफी रहे। कुछ लोग त दबी जबान में इहो कहता कि पिछला साल एह कार्यक्रम में जवना तरह के हंगामा भइल रहे, ओकरा से आयोजक लोग तनिको सीख ना लिहल। एहिजा ई बतावल जरुरी बा कि पिछला साल भी एह कार्यक्रम में भइल लाठी-चार्ज में कई लोग घायल भइल रहे।
bho_Deva bho_Deva bho_Deva bho_Deva